SCB ลดช่วงบวกเหลือ 2% หลังย้ำชัดไม่ขาย SCBAM
SCB ลดช่วงบวกลงมาเหลือ 2% มาที่ 100.50 บ. จากปิดตลาดเช้าวันนี้ราคาหุ้นปรับตัวขึ้นแตะ 101.50 บ. หลังประกาศย้ำไม่มีแผนขาย SCBAM
SCB ลดช่วงบวกเหลือ 2% มาที่ 100.50 บ. จากปิดตลาดเช้าวันนี้ราคาหุ้นปรับตัวขึ้นแตะ 101.50 บ. หลังประกาศย้ำไม่มีแผนขาย SCBAM
11 ก.ค. 2565

ผู้สื่อข่าวรายงานว่า วันนี้ (11 ก.ค.65) ราคาหุ้นบริษัท เอสซีบี เอกซ์ จำกัด (มหาชน) หรือ SCB ล่าสุด ณ เวลา 14:47 น. อยู่ที่ 100.50 บาท บวก 1.75 บาท หรือ 1.77% สูงสุดที่ 102 บาท ต่ำสุดที่ 99.50 บาท ด้วยมูลค่าซื้อขาย 1.22 พันล้านบาท

โดยราคาหุ้น SCB ล่าสุดปรับลดช่วงบวกจากราคาปิดตลาดเมื่อช่วงเช้าวันนี้ที่ระดับ 101.50 บาท บวก 2.75 บาท หรือ 2.78% ด้วยมูลค่าซื้อขาย 1.12 พันล้านบาท หลังบริษัทฯ ชี้แจงกรณีที่มีรายงานว่าบริษัทฯ เตรียมจะขายบริษัทหลักทรัพย์จัดการกองทุน ไทยพาณิชย์ จำกัด (SCBAM) เพิ่มเติมว่า SCB ขอเน้นย้ำและปฏิเสธข่าวดังกล่าวอีกครั้งว่าไม่มีมูลความจริงแต่อย่างใด
โดยยุทธศาสตร์ของกลุ่มฯ ที่พยายามเสาะหาโอกาสทางธุรกิจใหม่ๆ ตลอดเวลาเพื่อเพิ่มมูลค่าให้ผู้ถือหุ้นและอำนวยความสะดวกในการให้บริการแก่ลูกค้าในกลุ่มฯ  ธุรกิจการจัดการกองทุนถือว่าเป็นหนึ่งในธุรกิจที่มีความสำคัญต่อการให้บริการและสร้างมูลค่าเชิงกลยุทธ์ของกลุ่มฯ ในปัจจุบัน ซึ่งทางกลุ่มฯ จึงไม่มีแผนที่จะขายกิจการดังกล่าว
อย่างไรก็ตาม ทางกลุ่มฯ จะมีการประเมินกลยุทธ์อย่างสม่ำเสมอให้สอดคล้องกับสถานการณ์ของโลกที่ผันผวนตลอดเวลา และเปิดรับโอกาสใหม่ๆ ที่เข้ามาถ้าเป็นประโยชน์ต่อผู้ถือหุ้นและลูกค้าในระยะยาว ซึ่งจะไม่จำกัดเฉพาะธุรกิจจัดการกองทุนเท่านั้นแต่หมายรวมถึงธุรกิจอื่นๆ ภายใต้กลุ่ม SCBX เช่นกัน